*A határozati javaslat elfogadásához*

***egyszerű***  *többség szükséges,*

*az előterjesztés* ***nyilvános ülésen tárgyalható****!*

*158. számú előterjesztés*

Bátaszék Város Önkormányzata Képviselő-testületének 2018. június 13-án,

16,00 órakor megtartandó **RENDKÍVÜLI** ülésére

*a 2018. évi „Nyári diákmunka” foglalkoztatási program megvalósítása*

|  |
| --- |
| **Előterjesztő:** Dr. Bozsolik Róbert polgármester    **Készítette:** Takácsné Gehring Mária aljegyző    **Törvényességi ellenőrzést végezte:** Kondriczné dr. Varga Erzsébet jegyző  **Tárgyalja:**  Pénzügyi és Gazdasági Bizottság: 2018. 06.13. |

***Tisztelt Képviselő-testület!***

2014 óta, a program indulása óta él az önkormányzat a lehetőséggel, hogy július- augusztus hónapokban foglalkoztatunk diákokat. Ebben az évben is lehetőséget kaptunk arra, hogy a Szekszárdi Járási Hivatal Foglalkoztatási Osztályához kérelmet nyújtsunk be a „Nyári diákmunka 2018” elnevezésű munkaerőpiaci program keretében a támogatásra.

A programban azok a diákok vehetnek részt, akik a 16. életévüket a foglalkoztatás időpontjában betöltik, és nappali rendszerű oktatásban, felsőoktatásban vesznek részt. A foglalkoztathatóság felső korhatára a 25. életév. A foglalkoztatás előfeltétele egy regisztráció a Foglalkoztatási Osztályon, melyhez személyi okmányok, érvényes diákigazolvány, vagy annak az iskolai tanulmányok befejezése miatti visszavonásakor kiadott iskolalátogatási igazolása szükséges.

Ebben az évben két foglalkoztatási időszak valósítható meg: 2018. július 1-31., és augusztus 1-31. között. Egy diák 1 időszakban 4 órás munkarendben foglalkoztatható. A támogatás mértéke pedig 100 %.

A program keretében 15-15 fő foglalkoztatását tervezzük. A munkavégzés helyszíne a közös hivatalon kívül, ahol elsősorban augusztus hónapban az adócsoport által kiküldendő levelek kézbesítésében segítenek a diákok, a BÁT-KOM 2004 Kft., és a Nappali ellátás lenne. A bér és járulék költsége a minimálbért és a 4 órás foglalkoztatást figyelembe véve 69.000 Ft + 13.455 Ft járulék.

A program céljával egyetértve fontosnak tartjuk, hogy már a diákkorban segítsük a fiatalok munkához jutását, a korai munkatapasztalat mellett némi jövedelemszerzési lehetőség biztosítását.

Kérem a tájékoztató szíves tudomásul vételét.

**Határozati javaslat:**

**„Nyári diákmunka 2018” foglalkoztatási program megvalósításáról szóló tájékoztató tudomásul vételére**

Bátaszék Város Önkormányzatának Képviselő-testülete a „Nyári diákmunka 2018” foglalkoztatási program Bátaszéken 2018. július 1-augusztus 31-e közötti megvalósításáról szóló tájékoztatót tudomásul veszi.